เขตรักษาพันธุ์สัตว์ป่าเชียงดาว ออกประกาศห้ามไม่ให้เข้าไปในเขตรักษาพันธุ์สัตว์ป่าเชียงดาว หลังพบไม่ปฏิบัติตามเงื่อนไข
เขตรักษาพันธุ์สัตว์ป่าเชียงดาว ออกประกาศห้ามไม่ให้เข้าไปในเขตรักษาพันธุ์สัตว์ป่าเชียงดาว บริเวณบ้านนาเลาใหม่ หลังพบไม่ปฏิบัติตามเงื่อนไข ส่งผลกระทบต่อทรัพยากรธรรมชาตินายประกาศิต ระวิวรรณ หัวหน้าเขตรักษาพันธุ์สัตว์ป่าเชียงดาว กล่าวว่า เขตรักษาพันธุ์สัตว์ป่าเชียงดาว ได้ออกประกาศห้ามไม่ให้ผู้ใดเข้าไปในเขตรักษาพันธุ์สัตว์ป่าเชียงดาว บริเวณบ้านนาเลาใหม่ เนื่องจากผู้ประกอบการบ้านพักโฮมสเตย์ทำผิดเงื่อนไขและกระทำผิดกฎหมายว่าด้วยการป่าไม้ จึงขอห้ามไม่ให้ผู้ใดเข้าไปท่องเที่ยวบริเวณบ้านนาเลาใหม่จนกว่าการปฏิบัติงานของเจ้าหน้าที่จะแล้วเสร็จ ซึ่งที่ผ่านมาเขตรักษาพันธุ์สัตว์ป่าเชียงดาวได้กำหนดแนวทางการจัดการบ้านพักโฮมสเตย์ที่ให้กับผู้ประกอบการบ้านนาเลาใหม่ ม.10 ต.เชียงดาว อ.เชียงดาว จ.เชียงใหม่ โดยตั้งคณะกรรมการบริหารจัดการที่เข้ามากำหนดกรอบกติกาภายในชุมชนและต้องดำเนินการอยู่ภายใต้พื้นฐานการอนุรักษ์ทรัพยากรธรรมชาติ รักษาเอกลักษณ์วัฒนธรรมท้องถิ่น มีความรับผิดต่อธรรมชาติ ตอบแทนสู่ธรรมชาติ จัดการจราจรและการจัดการขยะ มีการกู้ภัย และการแก้ปัญหาอุบัติเหตุ ทั้งนี้ จะมีเจ้าหน้าที่เข้าตรวจสอบติดตามอยู่ตลอด ผลการตรวจสอบติดตามพบไม่มีการบริหารจัดการในรูปแบบคณะกรรมการ ไม่มีกฎกติกาเพื่อควบคุมบริหารจัดการ และผู้ประการแต่ละรายต่างคนต่างทำ จึงพบการขยายบ้านพักขึ้นมากมาย พบการบุกรุกป่า พบการตัดไม้เพื่อนำไม้มาใช้เป็นไม้ฟืนเพื่อประกอบอาหารจำหน่ายให้กับนักท่องเที่ยว ซึ่งไม่ได้เป็นการคงไว้ของวัฒนธรรมท้องถิ่น ที่สำคัญพบไม่มีการจัดการขยะ หลังพบขยะที่เกิดจากการท่องเที่ยวจะถูกทิ้งในป่า และบริเวณพื้นที่มีไฟป่าเกิดขึ้นอย่างซ้ำซาก โดยผู้ประกอบการไม่มีส่วนร่วมช่วยแก้ปัญหาแต่อย่างใด